Document ID: 32005D0185

NÕUKOGU OTSUS,
5. juuli 2004,
ülemäärase eelarvepuudujäägi olemasolu kohta Tšehhi Vabariigis
(2005/185/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 6,
võttes arvesse komisjoni soovitust,
võttes arvesse Tšehhi Vabariigi esitatud märkusi,
ning arvestades järgmist:
(1)
Vastavalt asutamislepingu artiklile 104 peavad liikmesriigid hoiduma ülemäärasest eelarvepuudujäägist; seda nõuet kohaldatakse ka liikmesriikidele, mille suhtes on kehtestatud erand, nende hulgas kõikidele ELiga 1. mail 2004 ühinenud riikidele.
(2)
Stabiilsuse ja kasvu pakti põhieesmärgiks on usaldusväärne finantshaldus kui vahend hindade stabiilsuse ning tugeva ja püsiva majanduskasvu tagamiseks, mille tulemusel luuakse uusi töökohti.
(3)
Artikli 104 kohane ülemäärase eelarvepuudujäägi menetlus näeb ette otsuse tegemise ülemäärase eelarvepuudujäägi olemasolu kohta ja asutamislepingule lisatud ülemäärase eelarvepuudujäägi menetlust käsitlev protokoll näeb ette edasised sätted, mis on seotud ülemäärase eelarvepuudujäägi menetluse rakendamisega. Nõukogu 22. novembri 1993. aasta määrusega (EÜ) nr 3605/93 Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta (1) sätestatakse nimetatud protokolli sätete kohaldamise üksikasjalikud eeskirjad ja määratlused.
(4)
Asutamislepingu artikli 104 lõike 5 kohaselt on komisjon kohustatud esitama nõukogule arvamuse, kui komisjon leiab, et liikmesriigis on või võib tekkida ülemäärane eelarvepuudujääk. Olles analüüsinud kõiki asjakohaseid tegureid, mida on arvestatud artikli 104 lõike 3 kohaselt koostatud komisjoni aruandes, ning võttes arvesse majandus- ja rahanduskomitee arvamust vastavalt artikli 104 lõikele 4, järeldas komisjon oma 24. juuni 2004. aasta arvamuses, et Tšehhi Vabariigis on ülemäärane eelarvepuudujääk.
(5)
Asutamislepingu artikli 104 lõikes 6 sätestatakse, et nõukogu peaks kaaluma asjaomase liikmesriigi kõiki võimalikke märkusi, enne kui ta pärast üldhinnangut otsustab, kas liikmesriigis on ülemäärane eelarvepuudujääk.
(6)
Üldhinnangu tulemusel saab järeldada järgmist. Valitsemissektori eelarvepuudujääk Tšehhi Vabariigis tõusis 2003. aastal 12,9 %ni SKTst (5,9 % SKTst, kui mitte arvestada ühte olulist valitsuse potentsiaalsete tagatistega seotud tehingut), mis ületas asutamislepingujärgse 3 % künnise. Kontrollväärtust ületavat eelarvepuudujääki ei põhjustanud Tšehhi Vabariigi ametivõimudest sõltumatu erakorraline sündmus ega tõsine majanduslangus stabiilsuse ja kasvu pakti tähenduses. Valitsemissektori eelarvepuudujääk jääb 2004. aastal tõenäoliselt endiselt suuremaks kui 3 % SKTst. Konkreetsemalt nähakse 2004. aasta kevadprognoosis ette üldise eelarvepuudujäägi kasvu 5,9 %ni SKTst, samas kui Tšehhi Vabariigi lähenemisprogrammis on kavandatud eelarvepuudujäägiks 5,3 % SKTst. Võla suhe, mis 2003. aastal oli 37,6 % SKTst, jääb 2004. aastal tõenäoliselt allapoole asutamislepingujärgset kontrollväärtust, milleks on 60 %,
ON VASTU VÕTNUD KÄESOLEVA OTSUSE:
Artikkel 1
Üldhinnangust järeldub, et Tšehhi Vabariigis on ülemäärane eelarvepuudujääk.
Artikkel 2
Käesolev otsus on adresseeritud Tšehhi Vabariigile.
Brüssel, 5. juuli 2004

Labels: 2
18